УПУТСТВО ЗА МАЈ ( 18-23.мај)

Шестаци, добар вам дан!

Остало је још две недеље да обновимо и систематизујемо стечена знања, али и да обрадимо јеш неколико књижевних дела, а пре свега домаћу лектиру **„Мој дека је био трешња“ Анђеле Нанети**. То је ваш задатак за следећу, последњу недељу маја. Лектира није обимна, а библиотеке раде па се надам да ћете се снаћи, уз подразумевајуће мере опреза (маска, размак, рукавице, прање руку).

Ове недеље пак нећемо пратити РТС програм, јер смо све наст.јединице које се приказују већ прешли. Ипак, будући да смо гледали **„Грачаницу“ Десанке Максимовић** прошле недеље, даћу вам неколико питања и упутити вас на Јутјуб, где можете чути различите интерпретације ове дивне песме, а свакако се можете подсетити и обраде са РТС-а на платформи „Моја школа“ (познато вам је да се ту репризирају емисије, а обрада ове песме је баш квалитетно урађена). Да бих вам олакшала, дајем вам и текст песме, пошто га у нашој Читанци нема (извињавам се што је латиница, копирала сам га...). Можете на Јутјубу одслушати и како песму говори Ивана Жигон.

Gračanice, kad bar ne bi bila od kamena,
kad bi se mogla na nebesa vazneti,
kao Bogorodice Mileševe i Sopoćana,
da druga ruka kraj tebe travu ne plevi,
da ti vrane ne hodaju po paperti.

Ili tvoja zvona da bar ne tuku
kao srca predaka, Gračanice,
da bar svetitelji s tvog ikonostasa
nemaju naših neimara ruku,
ni anđeli Simonidino lice.

Da bar nisi toliko duboko
ukopana u tu zemlju i nas same
da se nismo privikli u tebe kleti,
Gračanice, kad bar ne bi bila od kamena,
kad bi se mogla u visine uzneti.

Gračanice, da si nam bar jabuka,
da te možemo staviti u nedra
i zagrejati studenu od starosti,
da nam bar poljima oko tebe nisu
predaka davnih rasejane kosti.

Da te bar možemo podići na Taru,
u kalenićku portu te preneti,
zaboraviti likove na tvom oltaru.
Gračanice, kad bar ne bi bila od kamena,
kad bi se mogla na nebesa vazneti.

[**Задаци**](https://www.prelepapoezija.com/srpski-pesnici-2/desanka-maksimovic/) су:

1. Зашто смо се „привикли у Грачаницу клети“ (заклињати)? Зашто је она толико важна нашем народу?

2. Зашто лирски субјекат не жели да гледа вране на манастиру? Чега су оне симбол?

3. Зашто звона „туку као срца предака“? Која је то стилска фигура? На шта нас звонјавом подсећа Грачаница?

4. Пронађи податке о Симониди чија се фреска налази у манастиру па објасни о чему сведочи њено лице на фресци.

5. Објасни мотиве јабуке и костију предака из претпоследње строфе.

6. Упореди мотив неба и земље у песми.Шта се преноси и изражава тим контрастом? На шта асоцира небо, а на шта земља, камен?

7. Шта је то у поезији КВИНТА? Какав је по броју слогова стих? Који се стихови римују и како се та рима назива?

То је први ваш задатак. Други задатак је везан за прелепи одломак из романа Вилијама Саројана, који се зове **„Лето лепог белца“ и налази се у Читанци, на страни 118-122.** Кад пажљиво, и ако треба више пута, прочиташ овај необичан одломак, одговори на питања иза текста из рубрика: Разговор о делу, Истражи и проучи (стр.123), и Сазнај више (стр.124). У рубрици Изабери задатак имаш предлоге за читање. Аутори Читанке су се баш потрудили да вас уведу у чаробни свет књига, а надам се и ја, па би било лепо од вас да испратите предлоге и искористите паметно и смислено предстојећи распуст.

Други део ТЕСТА из области ГЛАГОЛСКИ ОБЛИЦИ предлажем за четвртак, 21.мај. Све ће бити као прошли пут, дакле ХЕМИЈСКА оловка, свеска, препиши питања и дај одговоре. Радите пола сата. Договорићемо се за време . Јавићу вам у четвртак.

Срећно, поздравља вас наставница Татјана!